TTA-PSL กอดคอกันวิ่ง คาดเก็งหุ้นลงลึก-โบรกฯให้ระวังเก็งกำไร-ธุรกิจเรือยังไม่ฟื้น
TTA-PSL กอดคอกันวิ่ง คาดเก็งหุ้นลงลึก-โบรกฯให้ระวังเก็งกำไร-ธุรกิจเรือยังไม่ฟื้น
1 ก.พ. 2559

ผู้สื่อข่าวรายงานว่า บริษัท โทรีเซนไทย เอเยนต์ซีส์ จำกัด (มหาชน) หรือ TTA ณ เวลา 12.04 น. อยู่ที่ระดับ 8.20 บาท บวก 0.50 บาท หรือ 6.49% ด้วยมูลค่าซื้อขาย 102.20 ล้านบาท ส่วนบริษัท พรีเชียส ชิพปิ้ง จำกัด (มหาชน) หรือ PSL ณ เวลา 12.05 น. อยู่ที่ระดับ 5.10 บาท บวก 0.18 บาท หรือ 3.66% ด้วยมูลค่าซื้อขาย 53.29 ล้านบาท
นายจรูญพันธุ์ วัฒนวงศ์ ผู้ช่วยผู้อำนวยการฝ่ายวิเคราะห์หลักทรัพย์ บล.เมย์แบงก์ กิมเอ็ง (ประเทศไทย) ระบุในวันนี้(1 ก.พ.) ว่า เช้านี้ราคาหุ้น TTA และ PSL ปรับตัวขึ้น คาดว่าจะเป็นผลจากที่ราคาหุ้นได้ปรับตัวลงไปมากแล้ว ทำให้นักลงทุนเห็นว่าราคาลงต่ำจึงได้เข้ามาเล่นบ้าง แต่โดยพื้นฐานแล้วยังไม่ใช่เวลาที่จะเข้าลงทุน เนื่องจากหากดูภาวะตลาดเรือจะเห็นได้ว่า ค่าระวางเรือได้ลงมาต่ำมาก ทำให้แนวโน้มผลประกอบการของทั้งสองบริษัทคงจะไม่ดี
โดย TTA ให้ราคาเป้าหมายไว้ที่ 20 บาท/หุ้น ซึ่งเป็นราคาตาม Book value และการที่ราคาหุ้น TTA เช้านี้ปรับตัวขึ้นไป นอกจากเรื่องราคาหุ้นที่ลงมาลึกแล้ว ส่วนหนึ่งอาจจะเป็นผลจากที่ TTA ได้มีการทำดีลอยู่หลายดีลหลังจากที่ได้เพิ่มทุนไปในช่วงก่อนหน้านี้ ซึ่งตรงนี้อาจเป็นส่วนหนึ่งที่ทำให้คนหันมาเล่น PSL ด้วย แต่โดยพื้นฐานธุรกิจเรือถือว่ายังไม่ดี ดังนั้นจะต้องระมัดระวังการเก็งกำไรด้วย
ส่วน PSL ได้แนะนำ”ขาย”ด้วยราคาเป้าหมาย 6.60 บาท/หุ้น และมีแนวโน้มที่จะปรับราคาเป้าหมายลงอีก เนื่องจากช่วงที่ผ่านมา PSL ได้มอง Cycle ธุรกิจพลาดไป ทำให้มีการซื้อเรือใหม่เข้ามามาก ซึ่งการซื้อเรือเข้ามามากส่งผลถึงภาระดอกเบี้ยมากด้วย ขณะที่เรือเก่าก็ขายไม่ได้ราคา ดังนั้นจึงมองว่า PSL น่าจะมีสภาพคล่องที่ตึงตัว
อนึ่ง ดัชนี ค่าระวางเรือ BDI ปิดวันทำการล่าสุด(29 ม.ค.59)ที่ 317.00 จุด ลดลง 8.00 จุด, -2.46%